Pressens Faglige Utvalg har felt Nettavisen for brudd på god presseskikk, etter at de skrev en artikkel hvor de omtalte Gullvekten.no, som de har et kommersielt samarbeid med.
Generalsekretær i PFU, Per Edgar Kokkvold, tok i bruk sin initiativrett og klaget inn artikkelen fordi han mener både tekst og lenker fremstår som reklame for nettstedet. Det er brudd på tekstreklameplakaten, mener han.
I sitt tilsvar skriver ansvarlig redaktør i Nettavisen, Gunnar Stavrum, at artikkelen er journalistisk motivert.
Ettersom utvalget i PFU ikke var helt enig i sekretariates forslag til uttalelse, vil konklusjonen om hvorfor Nettavisen har brutt god presseskikk måtte redigeres. Den endelige utalelsen vil komme i løpet av dagen, skriver PFU på sine nettsider.